+ Alkoholirajoitukset muiden EU-maiden tasolle

+ Kannabis täysin lailliseksi ja verolle

+ Psykedeelit ja empatogeenit viralliseen terapiakäyttöön

+ Koville huumeille valvotut käyttötilat korvaushoidolla

+ Yliannostusten vasta-aine reseptijakeluun

Suomen päihdepolitiikka tähtää käytön ja siihen liittyvien ongelmien vähentämiseen tiukoilla rajoituksilla ja rangaistuksilla. Tässä ollaan epäonnistuttu pahasti.

Yleisintä laitonta huumetta kannabista käyttäneiden määrä on kasvanut vuoden 1992 neljästä prosentista viime vuoden 24%:iin väestöstä. Nuorista aikuisista 45% ilmoitti käyttäneensä jotain laitonta huumetta joskus elämässään. Kaikki käyttäjät tuskin myöntävät käyttöään kyselyssä, joten noin puolet Suomen nuorista aikuisista ovat lain mukaan rikollisia.

Huumerikoksesta kiinni jääminen voi viedä ihmiseltä ihmiseltä ajokortin sekä mahdollisuuden moniin työpaikkoihin, opiskelualoihin ja mielenterveyshoitoon ennen kuin on “kuivilla”. Tällainen lainsäädäntö ei ole ajan tasalla, kun tarkoitus on taata valtaväestön oikeudet ja työllistyminen.

Samalla huumekuolemien määrä on Suomessa korkea. Väkilukuun suhteutettuna meillä kuolee kaksinkertaisesti ihmisiä huumeisiin verrattuna EU:n keskitasoon, vaikka käyttö on suunnilleen yhtä yleistä.

Huumeiden käyttö Suomessa siis yleistyy ja ihmisiä kuolee sekä syrjäytyy turhaan. Lisäksi rikollisilla on valtavat laittomien päihteiden markkinat ja viranomaisten resursseista suuri osa kuluu päihteisiin liittyvään valvontaan. Miten tilannetta voitaisiin parantaa?

Alkoholi on erittäin myrkyllinen liuotin, ja se aiheuttaa selvästi eniten päihdekuolemia Suomessa. Aikuiset kuitenkin päättävät itse mitä kehoonsa laittavat, eivätkä suomalaiset ole sen humalahakuisempia tai tyhmempiä kuin keskieurooppalaiset. Siksi alkoholin säännöstely voidaan karsia samalla tasolle kuin EU-maissa yleensä. Vaikka arvostan suuresti Alkon erinomaisia valikoimia ja palvelua, ei monopolin säilyttämiselle ole kunnollisia perusteita. Viinit voidaan tuoda marketteihin.

Ei ole syytä olettaa, että kulutus mainittavasti kasvaa saatavuuden helpottuessa. Jos vertaamme alkoholin kulutusta vuosina 1992 ja 2018 on se pysynyt samalla tasolla, vaikka saatavuutta on merkittävästi helpotettu. Aikarajoitusten ja"kIelletyn hedelmän" houkutuksen poistuminen johtaa usein rauhallisempaan alkoholinkäyttöön.

Ravintoloiden aukiolojen suhteen riittää niistä sopiminen paikallisesti. Jos ravintola ei aiheuta ympäristölleen merkittävää häiriötä voi se työntekijöiden ja työnantajan sopimuksella olla auki vaikka ympäri vuorokauden. Tämä järjestely toimii hyvin useissa kulttuurikaupungeissa kuten Berliinissä.

Kannabiksen laillistaminen kontrolloidusti myydyksi päihteeksi ei ole aiheuttanut mainittavia ongelmia Yhdysvalloissa tai Kanadassa. Sen sijaan se poistaa järjestäytyneeltä rikollisuudelta miljardiluokan markkinat ja tuottaa mittavat verotulot valtiolle. Lisäksi esimerkiksi Koloradossa on havaittu, että teini-ikäisten kannabiksen käyttö väheni laillistamisen jälkeen. Kyseessä on "kielletyn hedelmän" vaikutuksen katoaminen, joka vaikuttaa myös alkoholin saatavuutta helpotettaessa. Laillistamisen jälkeen kannabiskauppa ei ole sen jännittävämpi paikka kuin viinimyymälä.

Kannabis tarjoaa rikollisille suurimmat markkinat Suomessa, ja se on syytä laillistaa kontrolloiduksi, verotetuksi päihteeksi myös täällä. Kannabiksen kasvatuksen tuotto per kilo on eri lukemissa kuin muiden maataloustuotteiden. Ei ihme, että maaseudulla asia kiinnostaa.

Psykedeelit ja empatogeenit kuten psilokybiinisienet ja MDMA ovat tutkimusten mukaan tehokkaita apuvälineitä mielenterveystyössä. Ne voivat auttaa merkittävästi persoonallisuusongelmien ja rikollisten taipumusten hoidossa. Näiden aineiden käyttö terapiassa ja siihen liittyvässä tieteellisessä tutkimuksessa tulisi sallia.

Psykedeeliterapian ajankohtaisuudesta kertoo, että sen tehokkuutta esimerkiksi terminaalipotilaiden ja vakavista stressihäiriöistä kärsivien hoidossa käsiteltiin tänä vuonna maailman talousfoorumissa Davosissa.

Niinsanotut kovat huumeet, kuten heroiini ja amfetamiini, eivät mielenterveysongelmiin auta. Laittomista aineista riippuvaisiksi tulleet ovat usein suurissa vaikeuksissa joutuessaan käyttämään kaiken aikansa rikoksiin hankkiakseen rahaa järjestäytyneelle rikollisuudelle. Kuten muidenkin laittomien aineiden tapauksessa ei näiden huumeiden laadusta ole mitään takeita. Lainsäädännön kiertämiseksi kehitetyt epämääräiset muuntohuumeet ovatkin aiheuttaneet viime aikoina paljon ongelmia.

Kovista huumeista riippuvaisten olisi syytä saada puhtaita korvaushoitolääkkeitä lääkärin reseptillä valvotuissa käyttötiloissa. Sveitsissä tällainen järjestely on ollut pitkään käytössä. Siellä korvaushoitolääkkeenä käytetään mm. puhdasta heroiinia. Addiktit pystyvät hoidon ansiosta tekemään töitä ja maksamaan veroja kuten muutkin ihmiset. On hämmästyttävää, miten suuria huonolla lainsäädännöllä luotuja ongelmia tämä yksinkertainen järjestely ratkaisee:

1) Huumekuolemat romahtavat, koska aine ja annos on sairaanhoitajan mittaama ja ensiapu paikalla.

2) Aineita toimittava järjestäytynyt rikollisuus katoaa, kun puhdas lääke tulee valtiolta hyvin pienin kustannuksin.

3) Addiktien tekemä omaisuusrikollisuus poistuu, kun heidän ei tarvitse ryöstellä rahoittaakseen käyttöään.

Huumekuolemien vähentämiseen on myös yksinkertainen, kustannustehokas keino. Suurin osa kuolemista johtuu opioidien yliannostuksista. Yliannostuksen pysäyttää vasta-aine naloksoni, jonka reseptijakelun sallimisesta olen tehnyt valtuustoaloitteen Helsingissä. Esimerkiksi Ruotsissa addikti voi ostaa naloksonisumutteen 43 eurolla. Se on pieni hinta ihmishengestä, ja sen maksaisi lääkkeen ostaja.

Henkilökohtaisen valinnanvapauden suhteen varteenotettava vaihtoehto on jättää päihteet käyttämättä. Päihteitä käytetään usein tavanomaisesti tietyissä tilanteissa. Moni on yllättynyt huomatessaan, että selvin päin oleminen tuo kokonaisvaltaisempaa hyvää oloa ja laajempaa perspektiiviä elämään kuin päihteiden nauttiminen tavan vuoksi.

—

Keskustelen tänään päihdepolitiikasta vaalipaneelissa. Näissä vaaleissa äänestäjällä on onneksi aikaisempaa enemmän vaihtoehtoja järkevän politiikan puolesta: Tässä kertomani linjaukset eivät ole vain omia mielipiteitäni – ne on kirjattu myös johtamani Piraattipuolueen viralliseen puolueohjelmaan.

Lisätietoja kampanjastani: Petrus2019.fi